Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 669/13/5502	Čadca, 11.9.2014
EEČ : 2-37-195-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
            Ako manžel XXXXX, nar. XXXXX, bytom XXXXX - XXXXX, okres XXXXX, zastúpenej opatrovníčkou XXXXX, nar. XXXXX, bytom XXXXX - XXXXX, okres XXXXX, si úmyselne riadne neplnil svoju vyživovaciu povinnosť, k vyživovacej povinnosti bol zaviazaný právoplatným rozsudkom Okresného súdu v Čadci pod spisovou značkou 13C 605/2001 zo dňa 15.01.2002, právoplatný dňom 13.12.2002, a to prispievať mesačne na manželskom výživnom v sume 500,-- Sk (16,60 €), ktoré mal platiť vždy do 15. dňa v mesiaci vopred k rukám XXXXX, výživné neplatil v dobe od mesiaca február 2012 do mesiaca máj 2012, kedy bolo manželstvo právoplatne rozvedené, čím za uvedené obdobie na výživnom dlhoval  66,40 €, a skutok spáchal hoci bol uznesením Okresného súdu Rimavská sobota 2 Pp 26/2010 zo dňa 07.10.2010, právoplatný 07.10.2010, podmienečne prepustený z výkonu trestu odňatia slobody, ktorý mu bol uložený trestným rozkazom Okresného súdu Revúca 2T 38/09 zo 04.03.2009, trestným rozkazom Okresného súdu v Čadci 3T 42/08 z 13.05.2008 pre prečin zanedbania povinnej výživy podľa § 207 Trestného zákona a rozsudkom Okresného súdu v Čadci 3T 51/05 z 02.10.2007 pre trestný čin zanedbania povinnej výživy podľa § 213 Trestného zákona účinného do 01.01.2006.

lebo zanikla trestnosť činu

Odôvodnenie:
Uznesením povereného príslušníka Obvodného oddelenia PZ Čadca pod ČVS:ORP-886/OO-CA-2013 zo dňa 19.07.2013 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku, vznesené obvinenie XXXXX, pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené vo výrokovej časti uznesenia. Následne bol skutok kvalifikovaný ako prečin zanedbania povinnej výživy podľa § 207 odsek 1, odsek 3 písmeno c) Trestného zákona, a vo veci konal vyšetrovateľ OR PZ, OKP Čadca.

Dňa 11.09.2014 predložil vyšetrovateľ PZ spisový materiál s návrhom na zastavenie trestného stíhania, pričom svoj návrh odôvodnil tým, že obvinený výživné v plnej výške uhradil, čím využil ustanovenie §  86  odsek 1 písmeno a) Trestného zákona. 

Preskúmaním spisového materiálu bolo zistené, že návrh povereného policajta je dôvodný.

Rozsudkom Okresného súdu v Čadci sp. zn. 16 Ps/6/2011 zo dňa 23.03.2012, právoplatný 20.04.2012 súd pozbavil XXXXX, nar. XXXXX, spôsobilosti na právne úkony a ustanovil jej opatrovníka XXXXX, nar. XXXXX, ktorá je túto oprávnená zastupovať v plnom rozsahu.

Svedkyňa - poškodená XXXXX vo výsluchu uviedla, že XXXXX neplatil manželské výživné jej dcére v období od mesiaca február 2012 do mesiaca máj 2012, čím jej dlhoval sumu 66,40 €. Po tomto dátume, už bolo manželstvo jej dcéry a XXXXX rozvedené, pričom nepožiadali o výživné pre rozvedeného manžela. XXXXX jej dňa 05.08.2014 uhradil sumu 66,50 €, čím uhradil celý dlh, a teda nedlhuje už žiadnu čiastku na výživnom. 

Prečinu zanedbania povinnej výživy podľa § 207 odsek 1 odsek 3 písmeno c) Trestného zákona, sa dopustí ten, kto najmenej tri mesiace v období dvoch rokov neplní, čo aj z nedbanlivosti, povinnosť vyživovať alebo zaopatrovať iného, hoci bol  v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený.

Podľa § 86 odsek 1 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo  nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa ustanovenia § 215 odsek 1 písmeno h) Trestného  poriadku prokurátor zastaví trestné stíhanie, ak zanikla trestnosť činu. 

Vzhľadom k tomu, že obvinený využil ustanovenie § 86 odsek 1 písmeno a) Trestného zákona a zameškané výživné v plnej výške uhradil, rozhodol som preto tak, ako je vo výroku tohto uznesenia uvedené a trestné stíhanie obvineného XXXXX som v zmysle § 215 odsek 1 písmeno h) Trestného poriadku zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor